CELEX: 62008TN0549
Language: da
Date: 2008-12-16 00:00:00
Title: Sag T-549/08: Sag anlagt den 16. december 2008 — Luxembourg mod Kommissionen

21.2.2009   
            
            
               DA
            
            
               Den Europæiske Unions Tidende
            
            
               C 44/60
            
         Sag anlagt den 16. december 2008 — Luxembourg mod Kommissionen
   (Sag T-549/08)
   (2009/C 44/103)
   Processprog: fransk
   Parter
   
      Sagsøger: Storhertugdømmet Luxembourg (ved M. Fisch, som befuldmægtiget, og avocat P. Kinsch)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               De anfægtede beslutninger annulleres.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter
   Ved det foreliggende søgsmål har sagsøgeren nedlagt påstand om annullation af Kommissionens beslutning K(2008) 5383 af 24. september 2008 vedrørende ophævelsen af mellemliggende betalinger fra Den Europæiske Socialfond (ESF) til enhedsdokumentet for programmering for EF-strukturinterventioner henhørende under mål nr. 3 i Storhertugdømmet Luxembourg samt af Kommissionens beslutning K(2008) 5730 af 6. oktober 2008 vedrørende ophævelsen af mellemliggende betalinger for programmet efter EF-initiativ til bekæmpelse af forskelsbehandling og uligheder i forbindelse med arbejdsmarkedet (EQUAL) i Storhertugdømmet Luxembourg.
   Til støtte for sit søgsmål har sagsøgeren påberåbt sig tre anbringender:
   
               —
            
            
               Der er sket en tilsidesættelse af princippet om beskyttelse af den berettigede forventning, idet Kommissionen ved de to forebyggende revisioner af den luxembourgske ordning for forvaltning og kontrol, der blev udført inden den pågældende programmeringsperiode, fastslog, at denne ordning gav tilstrækkelig sikkerhed for overholdelsen af den eksisterende lovgivning og de almindeligt anerkendte kriterier for god forvaltning. Kommissionen har således først ved revisionen udført efter udløbet af den pågældende programmeringsperiode draget ufordelagtige konklusioner vedrørende forvaltnings- og kontrolordningen.
            
         
               —
            
            
               Der ligger en urigtig fortolkning af lovbestemmelserne til grund for de anfægtede beslutninger (1), idet disse bestemmelser i modsætning til, hvad Kommissionen har fastholdt, ikke er til hinder for i) at forvaltnings- og betalingsbeføjelserne ikke påhviler samme organ, og ii) at den nationale forvaltningsmyndighed over for Kommissionen opgiver udgifter, der ganske vist kan være forbundet med usikkerhed, men på tidspunktet for angivelsen ikke var retligt kvalificeret som ikke-støtteberettigede.
            
         
               —
            
            
               Der foreligger en materiel uklarhed vedrørende visse faktiske forhold, hvorpå de anfægtede beslutninger er støttet, hvad angår forvaltningsmyndighedens føring af sagsakterne.
            
         
      (1)  Rådets forordning (EF) nr. 1260/1999 af 21.6.1999 om vedtagelse af generelle bestemmelser for strukturfondene (EFT L 161, s. 1) og Kommissionens forordning (EF) nr. 438/2001 af 2.3.2001 om gennemførelsesbestemmelser til Rådets forordning (EF) nr. 1260/1999 for så vidt angår forvaltnings- og kontrolsystemerne for strukturfondenes interventioner (EFT L 63, s. 21).